stanford-oval/wikipedia huggingface dataset:
סחר חופשי

סחר חופשי הוא מדיניות כלכלית ממשלתית הדוגלת באי התערבות ביצוא סחורות או בהצבת מגבלות על יבוא סחורות, בעזרת הטלת מכסים (על סחורות יבוא) או סובסידיות (על סחורות יצוא) או קביעת מכסות. על פי עקרון היתרון היחסי מדיניות זו מאפשרת לצדדים למסחר להפיק יתרונות משותפים מסחורות ומשירותים.
על פי מדיניות סחר חופשי, מחירים נקבעים על פי ביקוש והיצע, והם לבדם קובעים הקצאת משאבים. סחר "חופשי" שונה מצורות מדיניות סחר אחרות שבהן הקצאת הסחורות והשירותים בין המדינות הסוחרות נקבעים על ידי אסטרטגיות קביעת מחירים השונים מאלה שהיו נקבעים בהיעדר פיקוח. מחירים הנקבעים על פי מדיניות הם תוצאה של התערבות ממשלתית בכוחות השוק בדרך של קביעת מחירים או הגבלת ההיצע, כולל פרוטקציוניזם. התערבות ממשלתית כזו עשויה להעלות או להפחית את מחיר הסחורות והשירותים לצרכנים וליצרנים גם יחד. מאז מחצית המאה ה-20 קיימת מגמה של הפחתת מכסים ומגבלות מטבע על סחר בינלאומי בין ממשלות בעולם. עם זאת הגבלות אחרות העשויות להיות יעילות באותה מידה במניעת סחר חופשי, הן כוללות מכסות יבוא, מסים, ודרכים שונות למתן סובסידיות לתעשייה מקומית.
מאפייני סחר חופשי

סחר חופשי כולל את המאפיינים הבאים:
מסחר בסחורות ללא מיסים או חסמי מסחר אחרים (למשל, מכסות יבוא, או סובסידיות ליצרנים)
מסחר בשירותים ללא מיסים או חסמי מסחר
העדר מדיניות "מעוותת מסחר" (כגון מיסים, סובסידיות, תקנות, או חוקים) הנותנת לחברות, משקים, או יצרנים, יתרון על פני אחרים
גישה חופשית לשווקים
גישה חופשית למידע על השוק
אין אפשרות לחברות לעוות את השוק באמצעות מונופולים או אוליגופולים בתמיכה ממשלתית.
לרוב סחר חופשי נעשה באופן הדדי בין מדינות החותמות על הסכמי סחר, אך מדינה יכולה להחליט באופן חד-צדדי על פתיחת תחום לסחר חופשי. בשנת 2011 ביטלה מדינת ישראל  באופן חד-צדדי את המכס על כ-400 מוצרי צריכה, במטרה לצמצם את יוקר המחיה.
היסטוריה

בטרם הופיעה דוקטרינת השוק החופשי, וההתנגדות הקיימת לה עד עצם היום הזה, התפתחה מדיניות המרקנטיליזם באירופה של המאה ה-16. שניים מן הכלכלנים הבריטים הראשונים שהתנגדו למרקנטיליזם היו אדם סמית ודייוויד ריקארדו.
כלכלנים אשר תמכו בסחר חופשי האמינו כי סחר היה הגורם לפריחתן הכלכלית של ציוויליזציות מסוימות. אדם סמית לדוגמה טען כי הגברת הסחר לא רק שגרמה לפריחתן של תרבויות מזרח תיכוניות דוגמת מצרים, יוון ורומא, אלא אף בנגל (במזרח הודו) וסין. עושרה האדיר של הולנד, לאחר שהשתחררה משלטון ספרד ודגלה בסחר חופשי, הפכה את הוויכוח בין גישת המרקנטליזם לבין סחר חופשי לשאלה החשובה ביותר בכלכלה במשך מאות שנים. מדיניות של סחר חופשי עמדה בניגוד למדיניות כלכלית של מרקנטליזם, בדלנות, קומוניזם, פופוליזם, וקווי מדיניות כלכלית אחרים, לאורך מאות שנים.
מסחר במושבות הבריטיות באמריקה נשלט על ידי המערכת המרקנטילית הבריטית באמצעות פקודות הסחר והניווט. עד לשנות ה-60 של המאה ה-18 רק מתיישבים מעטים תמכו באופן גלוי בסחר חופשי, בין השאר כיוון שחוקי הסחר לא נאכפו באופן קפדני, אולם גם מכיוון שהסוחרים במושבות לא רצו להתחרות עם סחורות זרות ומשלוחי סחורות. כך, טוען ההיסטוריון אוליבר דיקרסון כי הרצון לסחר חופשי לא היה מגורמי המהפיכה האמריקאית. רק לאחר מלחמת העצמאות האמריקאית, כאשר הפרלמנט הבריטי חוקק, בשנת 1775, חוק המטיל סגר ימי על נמלי המושבות האמריקאיות המורדות (Prohibitory Act 1775), הגיב הקונגרס הקונטיננטלי, ב-6 באפריל 1776, בהכרזת עצמאות כלכלית, תוך פתיחת נמלי אמריקה ליבוא סחורות. משכך, לדעת ההיסטוריון ג'ון וו. טיילור, סחר חופשי נכפה על ארצות הברית.
הכלכלה המודרנית במאה ה-21 מתאפיינת בסחר חופשי חלקי, בהתאם להסכמים בין המדינות השונות.
טענות בעד ונגד > בעד

האצת העושר הלאומי של המדינה.
הגדלת ההיצע.
הפחתת המחירים לצרכן.
הקטנת הפרוטקציוניזם תפחית את החשש למתן שוחד לרגולטורים.
טענות בעד ונגד > נגד

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
הערות שוליים

1 2 3 4 5 6 7  סמואל גרג, ‏"ישראל והסחר החופשי בעידן של לאומנות כלכלית", השילוח, גיליון 16, אוקטובר 2019
↑  שר האוצר חתם על הפחתת מכסים ומסים של עד 15% על מאות מוצרי צריכה, באתר רשות המיסים בישראל, ‏2012
↑  סקוט לינסיקום, סחר חופשי, לא עוד מכסים, הוא המתכון לעולם טוב יותר, באתר מידה, ‏2019
| --- | --- |
בקרת זהויות :  NLI: 987007550760005171  BnF: cb120161053 (data)  GND: 4140782-9  HDS: 026193  LCCN: sh85051682  NARA: 10637823  NKC: ph127233
סטיוארט רוזה

| --- | --- |

רוזה, 1971
 לידה:  16 באוגוסט 1933 דורנגו, ארצות הברית 
 פטירה:  12 בדצמבר 1994 (בגיל 61) פולס צ'רץ', ארצות הברית 
 מידע כללי
 בשירות:  אסטרונאוט בשירות נאס"א
 לאום:  ארצות הברית ארצות הברית
 השכלה:  אוניברסיטת אריזונה  אוניברסיטת קולורדו  בית הספר לעסקים של הרווארד  אוניברסיטת המדינה של אוקלהומה בסטילווטר  בית הספר לטייסי ניסוי של חיל האוויר האמריקני  Claremore High School 
 עיסוק בעבר:  טייס ניסוי בחיל האוויר האמריקאי
 תקופת השירות:  1966 – 1 בפברואר 1976 (כ־10 שנים)
 זמן שהייה בחלל:  9 יום, 1 דקה   במסלול סביב הירח: יומיים, 18 שעות, 39 דקות ו-22 שניות
 ביוגרפיה בנאס"א:  סטיוארט רוזה
 משימות
 אפולו 14
 
 עיטורים
 מדליית השירות המצטיין של נאס"א
 
סטיוארט אלן ("סמוקי" / "סטו" ) רוזה (באנגלית: Stuart Allen "Smokey" / "Stu" Roosa‏ (16 באוגוסט 1933 - 12 בדצמבר 1994) היה מהנדס אווירונאוטיקה, טייס ניסוי של חיל האוויר של ארצות הברית, ואסטרונאוט של נאס"א, מפקד תא הפיקוד של משימת אפולו 14, המשימה השלישית להנחית אסטרונאוטים על הירח. בעוד אלן שפרד ואדגר מיטשל בילו יומיים על פני הירח, רוזה ערך ניסויים ממסלול סביב הירח במודול הפיקוד קיטי הוק, אותו הקיף 34 פעמים.
ביוגרפיה > בצעירותו

רוזה נולד ב־16 באוגוסט 1933 בדורנגו, קולורדו, ארצות הברית, להורים דואי רוזה (1903–1988) ולוריין רוזה (לשעבר דלוזייר ; 1908–1993) וגדל בקלרמור, אוקלהומה. הוא למד בבית הספר היסודי ג'וסטוס ובתיכון קלרמור בקלמורמור, אוקלהומה, שם סיים את לימודיו בשנת 1951.
למד באוניברסיטת המדינה של אוקלוהומה ובאוניברסיטת אריזונה, החל ללמוד באוניברסיטת קולורו, הפסיק כדי להיות בקורס טיס, ואז חזר כדי לסיים את התואר בהנדסת אווירונאוטיקה בהצטיינות באוניברסיטת קולורדו בשנת 1960.
ביוגרפיה > שירות צבאי

רוזה החל את הקריירה שלו כצנחן לתוך שריפות יער (Smokejumper) בשירות היערות של ארצות הברית, וצנח לפחות לארבע שריפות פעילות באורגון ובקליפורניה במהלך עונת השריפות 1953.
רוזה היה בוגר קורס טיס בבסיס חיל האוויר וויליאמס (Williams Air Force Base), אריזונה, שם קיבל את הכשרת הטיסה שלו כטייס בחיל האוויר של ארצות הברית. הוא למד גם בבית הספר לטייסי ניסוי של חיל האוויר האמריקאי ‏ (U.S. Air Force Test Pilot School) והיה טייס ניסוי בבסיס חיל האוויר אדוארדס בקליפורניה לפני שנבחר לכיתת האסטרונאוטים בשנת 1966.
מיולי 1962 עד אוגוסט 1964 היה רוזה טייס ניסוי תחזוקה בבסיס חיל האוויר אולמסטד, פנסילבניה, והטיס מטוסי F-101 וודו. לאחר מכן, הוצב כטייס קרב בבסיס חיל האוויר לנגלי, וירג'יניה, שם הטיס את מטוסי F-84F Thunderstreak ו-F-100 סופר סייבר.
לאחר סיום לימודיו באוניברסיטת קולורדו, במסגרת תוכנית של המכון הטכנולוגי של חיל האוויר האמריקני ‏(Air Force Institute of Technology), שימש במשך שנתיים כמפקד הנדסת שירות (AFLC) בבסיס האוויר טאצ'יקאווה, יפן .
ביוגרפיה > בנאס"א

רוזה נבחר לכיתת האסטרונאוטים של נאס"א ב-1966, אחד מתוך 19 האנשים שנבחרו בשלב זה.
לאחר סיום הכשרתו הוא שימש כ-CAPCOM (איש הקשר מול האסטרונאוטים במשימה), והיה הCAPCOM בזמן השריפה שהרגה את האסטרונאוטים במשימת אפולו 1 ב-27 בינואר 1967.
בשנת 1969 שימש כחבר בצוות התמיכה באסטרונאוטים במשימת אפולו 9.
ביוגרפיה > אפולו 14

במהלך משימת אפולו 14 רוזה היה טייס תא הפיקוד. בזמן שמפקד המשימה וטייס נחתת הירח היו על פני הירח, טייס תא הפיקוד סטיוארט רוזה ביצע ניסויים במסלול. הוא הקיף את הירח 34 פעמים. רוזה צילם אתרי נחיתה אפשריים למשימות הבאות; צילם תופעות אסטרונומיות כגון אור הזודיאק; בדק את היכולת של פני הקרקע להחזיר שידורי רדיו בתדרי S ו-VHF; בדק שינויים בשדה הכבידה של הירח; וצילם את פני הירח.
כמו כן במהלך המשימה רוזה נשא כ-500 זרעים מעצים שונים: עצי אורן לובולי, שקמה, מסטיק מתוק, סקווים אשוח דאגלס כחלק מפרויקט משותף של שירות היערות האמריקני ונאס"א. הזרעים נבטו בשובו ונטעו ברחבי ארצות הברית לקראת חגיגות ה-200 לעצמאות ארצות הברית, ונודעו בשם "עצי הירח".
לאחר משימת אפולו 14 רוזה הוצב כטייס מודול פיקוד גיבוי עבור משימות אפולו 16 ואפולו 17. על סמך היסטוריית ההצבות של צוותי הגיבוי, היה כנראה מועמד לפקד על אחת ממשימות אפולו האחרונות אלמלא בוטלו. הוא הוצב כראש תוכנית מעבורות החלל עד לפרישתו מחיל האוויר ומנאס"א בשנת 1976.
רוזה צבר במהלך הקריירה שלו כ-5,500 שעות טיסה במטוס סילון, וכ-217 שעות בחלל.
ביוגרפיה > לאחר נאס"א

רוזה למד בתוכנית ניהול מתקדם של שישה שבועות בבית הספר למנהל עסקים בהרווארד בשנת 1973. בשנת 1976, לאחר שעזב את נאס"א ואת חיל האוויר, מילא רוזה מספר תפקידים בחברות בינלאומיות. רוזה תמנה לסגן נשיא לעסקאות בינלאומיות של חברת יו.אס.אינדסטריז והיה נשיא חברת USI MIDDLE EAST DEVELOPMENT, ביוון. בתפקיד זה היה אחראי על ניהול פעולות החברה במזרח התיכון והתאמת המוצרים לאזור. בין 1977 ל־1981 היה סגן נשיא של חברה לפיתוח נדל"ן, ומ-1981 היה נשיא והבעלים של חברת Gulf Coast Coors, חברה להפצה של בירה.
ביוגרפיה > מותו

רוזה נפטר ב-12 בדצמבר 1994, בגיל 61 בוושינגטון הבירה מסיבוכים של דלקת הלבלב. הוא הותיר אחריו את אשתו ג'ואן, שלושה בנים ובת. רוזה קבור בבית בית הקברות הלאומי ארלינגטון. אשתו ג'ואן נפטרה ב־30 באוקטובר 2007 בגולפפורט, מיסיסיפי ונקברה בארלינגטון עם בעלה.
פרסים ואותות הוקרה

בין הפרסים ואותות ההוקרה שקיבל היו גם:
מדליית השירות המצוין של נאס"א
מדליית השירות המצוין של חיל האוויר
כנפי אסטרונאוט של חיל האוויר האמריקאי
פרס על שם ג'ון פיצג'רלד קנדי של חברת ארנולד אייר (1971)
מדליית הזהב של העיר ניו יורק
דוקטור לשם כבוד מאוניברסיטת סנט תומאס, יוסטון בשנת 1971
הוא היה אחד מחמישה אסטרונאוטים ילידי מדינת אוקלהומה שנכנסו להיכל התהילה של מוזיאון התעופה והחלל באוקלהומה (אנ') בשנת 1980. והוא הוכנס להיכל התהילה הבינלאומי לחלל במוזיאון היסטוריית החלל של ניו מקסיקו (אנ') בשנת 1983. רוזה הוכנס לאחר מותו להיכל התהילה של אסטרונאוטים אמריקאיים (אנ') במרכז החלל קנדי בשנת 1997.
בתרבות הפופולרית

במיני-סדרה של HBO מכדור הארץ לירח (1998) גילם את דמותו ג'ורג' ניובורן (אנ')
בשנת 2013, תמונה של רוזה עם שתי נכדותיו מופיעה בפרסומת לביטוח, שיורד בירושה למשפחות משרתי החילות האמריקאיים, ונאמר כי הוא הרוויח את הביטוח בגלל שטס לירח.
לקריאה נוספת

Colin Burgess, ed. (2010). Footprints in the dust : the epic voyages of Apollo, 1969–1975. University of Nebraska Press. ISBN 978-0803226654.
Moseley, Willie G. (2011). Smoke Jumper, Moon Pilot. Acclaim Press. ISBN 978-1935001768.
הערות שוליים

↑  "Roosa Stuart Allen "Stu"". spacefacts.de. נבדק ב-2 בינואר 2021. {{cite web}}:  (עזרה)
↑  "APOLLO 14 The Eighth Mission: The Third Lunar Landing 31 January–09 February 1971". NASA history. נבדק ב-2 בינואר 2021. {{cite web}}:  (עזרה)
↑  Capt Steven M. Mudrinich (24 בספטמבר 2015). "Smoke Jumper, Moon Pilot: The Remarkable Life of Apollo 14 Astronaut Stuart Roosa, Book review". נבדק ב-2 בינואר 2021. {{cite web}}:  (עזרה)
↑  "STUART ALLEN ROOSA (COLONEL, USAF, RET.)" (PDF). NASA. בדצמבר 1994. נבדק ב-8 בינואר 2021. {{cite web}}:  (עזרה)
1 2 3 4 5 6 7  Steitz, David E.; Herring, Kyle (12 בדצמבר 1994). "Apollo Astronaut Stuart Allen Roosa Dies". Press release 94-210. NASA. נבדק ב-8 בינואר 2021. {{cite web}}:  (עזרה)
1 2  "Houston, We Have Moon Trees". Peeling Back the Bark. Forest History Society. 17 בפברואר 2011. {{cite web}}:  (עזרה)
↑  Thompson, Ronald (5 באפריל 1966). "19 New Spacemen Are Named". The High Point Enterprise. High Point, North Carolina. p. 2A – via Newspapers.com. {{cite news}}:  (עזרה)
1 2 3  "Stuart A. Roosa". New Mexico Museum of Space History. נבדק ב-2 בינואר 2021. {{cite web}}:  (עזרה)
↑  Wilford, John Noble (13 בדצמבר 1994). "Stuart A. Roosa, 61, Astronaut Who Flew 3d Mission to Moon". NY Times. נבדק ב-2 בינואר 2021. {{cite web}}:  (עזרה)
↑  "State Aviation Hall of Fame Inducts 9". The Daily Oklahoman. Oklahoma City, Oklahoma. 19 בדצמבר 1980. p. 2S – via Newspapers.com. {{cite news}}:  (עזרה)
↑  Sheppard, David (2 באוקטובר 1983). "Space Hall Inducts 14 Apollo Program Astronauts". El Paso Times. El Paso, Texas. p. 18 – via Newspapers.com. {{cite news}}:  (עזרה)
↑  "Stuart A. Roosa - Astronaut Scholarship Foundation". astronautscholarship.org. נבדק ב-11 באוגוסט 2017. {{cite web}}:  (עזרה)
↑  Meyer, Marilyn (2 באוקטובר 1997). "Ceremony to Honor Astronauts". Florida Today. Cocoa, Florida. p. 2B – via Newspapers.com. {{cite news}}:  (עזרה)
↑  "USAA TV Spot, 'Earned'". iSpot TV.
| --- | --- |
בקרת זהויות :  PLWABN: 9810568043505606  GND: 1247575861  ISNI: 0000 0000 4852 0217  LCCN: no2007025705  PIC: 391803  VIAF: 24372119   WorldCat (עם VIAF): 24372119 
כיתת הלימודים של רוזה בבית הספר לטייסי ניסוי של חיל האוויר האמריקאי (U.S. Air Force Test Pilot School). רוזה נמצא בשורה הראשונה, רביעי משמאל. בצידו השמאלי נמצא הנרי הרטספילד, מעליהם אלפרד וורדן (ראשון מימין) וצ'ארלס דיוק (שלישי משמאל).
רוזה עובר בדיקת חליפת חלל סופית לפני שיגור אפולו 14
המצבה של רוזה בבית הקברות הלאומי ארלינגטון
סינוזאורוס

| סינוזאורוס |
| --- | --- |

תקופה
יורה תחתון, 201–196 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: בעלי אגן דמוי לטאה
תת־סדרה:: תרופודה
סוג:: סינוזאורוס
מינים
 Sinosaurus triassicus  Sinosaurus sinensis?
שם מדעי
 Sinosaurus

סינוזאורוס טורף יונאנוזאורוס
סינוזאורוס (שם מדעי: Sinosaurus; פירוש השם: "לטאה סינית") הוא סוג של דינוזאור טורף ממשפחת הדילופוזאוריים שחי בתקופת היורה במזרח אסיה. הוא תואר ב-1940 בידי החוקר יאנג ג'ונגג'יין (אנ'), שמכונה "אבי הפלאונטולוגיה הסינית של חולייתנים" על פי ממצאים מתצורת לופנג (אנ') שבמחוז יונאן, בסין. בסוג נכללו 2 מינים: Sinosaurus triassicus ו-Sinosaurus sinensis.
הסינוזאורוס היה קרובו של הדילופוזאורוס ושל הקריאולופוזאורוס ומראשוני התרופודים הגדולים. הוא חי לפני 201 עד 196 מיליון שנה באזור סין של ימינו. מהדגימות שנמצאו משוער שהגיע לאורך 5.6 מטרים כך שהיה טורף-על באזור. היו לו לסתות ארוכות מלאות בשורות שיניים מחודדות ועל ראשו בלטה "קסדה" רחבה. בין השיניים ישנו מרווח קטן שייתכן ועזר לפעור את הפה וליצור עוצמת נשיכה רבה מאוד וכן לבלוע הרבה בשר בנגיסה אחת.
דינוזאור זה ניזון מטרף כמו פרוזאורופודים שהיו נפוצים באסיה, כמו הג'ינגשאנוזאורוס, הלופנגוזאורוס והיונאנוזאורוס (Yunnanosaurus) לצד דמויי יונקים, דמויי תנינאים ודינוזאורים קטנים נוספים.
סימולציות ניהול ממוחשבות

משחק סימולציית ניהול משק חקלאי
משחק סימולציות ניהול ובנייה של עיר
סימולציות ניהול ממוחשבות הן סוגת משחקים הכולל שילוב של מיומנות, מזל ואסטרטגיה כדי להדמות את המציאות.
בעולם המשחקים, משחקי סימולציות ניהול ממוחשבים מתארות סוגת משחקים רחבה ומגוונת של משחקי מחשב. חלק מהמשחקים בסוגה זו אמור להדמות את המציאות בעולם האמיתי, בעוד אחרים אמורים להדמות את העולם העסקי. קיימים גם משחקים המַדמים את שני התחומים (לדוגמה, סימס 2).
תתי-סוגות

סימולציות ניהול ובנייה - משחקים בהם השחקנים מנהלים ממשל, קבוצת ספורט, עסק, בניית עיר, או אפילו משחקים את האלוהים בעולם.
סימולציות דייטים - משחקים המתרכזים ביציאה לדייטים. במשחקי תפקידים כגון harvest moon ו-Thousand Arms, הדייט הוא חלק מהמשחק.
סימולציות חיים - משחקים בהם השחקנים מנהלים צורת חיים או מערכת אקולוגית. אחד המשחקים הידועים בסוגה זו הוא הסימס על כל סוגיו. ניתן להכליל בסוגה זו גם סימולציות גידול חיות מחמד.
סימולציות כלי רכב - משחקים בהם השחקן נוהג בכלי רכב. סוגה זו כוללת סימולטורי טיסה, סימולטורי מרוצים, ומשחקים אחרים המאפשרים לנהוג בטנקים, רכבות, ספינות ועוד. דוגמאות למשחים מסוג זה הם "פלייט סימולטור", "Need for Speed", "Elasto Mania", פרו סייקלינג מנג'ר ועוד.
סימולציות תמונות - משחקים בהם השחקן מצלם תמונות של חיות או אנשים. בסוגה זו נכללים משחקים כגון Pokémon Snap או Afrika.
משחקים נוספים הנחשבים כסימולטורים

משחקי מלחמה מסוימים עם רמה גבוהה של תאימות למציאות, שמעבר למשחקי מלחמה המתרחשים בעולם פנטזיה או בדיוני. משחקים אלה מנסים להדמות מלחמה מציאותית במישור האסטרטגי או הטקטי.
משחקי ירי טקטי בעלי רמה גבוהה של תאימות למציאות. משחקים אלה מנסים להדמות את התחושות שחווים בשדה קרב.
משחקי Sim שונים, שנוצרו על ידי חברות כמו Maxis. משחקים אלה מדמים מגוון רחב של תחומים וחוויות.
ראו גם

God game
סקוט מיי

סקוט גלן מיי (באנגלית: Scott Glenn May; נולד ב-19 במרץ 1954) הוא כדורסלן עבר אמריקאי, אשר שיחק באופן פעיל בין השנים 1976–1988. נבחר בבחירה השנייה של דראפט ה-NBA‏ 1976, ולאורך 7 עונותיו בליגת ה-NBA העמיד ממוצעים כוללים של 10.4 נקודות, 4.1 ריבאונדים ו-1.7 אסיסטים למשחק.
בנו הצעיר, שון מיי, זכה בשנת 2005 בטורניר אליפות המכללות כשחקן אוניברסיטת קרוליינה הצפונית, כפי שעשה אביו בשנת 1976 כשחקן אוניברסיטת אינדיאנה; סקוט ושון הם אחד מארבעה צמדי אב ובן אשר זכו באליפות המכללות.
ביוגרפיה

מיי נולד וגדל בעיר סנדסקי שבאוהיו, ובין השנים 1972–1976 למד באוניברסיטת אינדיאנה. בעונת 1975/1976 הוליך את קלעי קבוצת הכדורסל של האוניברסיטה, עם 23.5 נקודות בממוצע למשחק, והוביל אותה לצד קנט בנסון וקווין באקנר לזכייה בטורניר אליפות המכללות; לאורך אותה עונה ניצחו ה"הוז'רס" בכל 32 משחקי הקבוצה, בהדרכתו של המאמן חבר היכל התהילה של הכדורסל בוב נייט. בסיום העונה נבחר מיי לחמישיית העונה של ליגת המכללות (First-team All-American), יחד עם בנסון, וכן זכה בפרס נייסמית' המוענק לשחקן המכללות המצטיין בארצות הברית.
אולימפיאדת מונטריאול

בקיץ 1976 השתתף מיי באולימפיאדת מונטריאול כשחקן נבחרת ארצות הברית בכדורסל, אשר ניצחה בכל שבעת משחקיה וזכתה במדליית הזהב. לאורך הטורניר שימש כשחקן חמישייה קבוע, לצדם של פיל פורד, קווין באקנר, אדריאן דאנטלי ומיץ' קופצ'אק, וקלע 16.7 נקודות בממוצע למשחק.
קריירת משחק מקצועית

בדראפט ה-NBA‏ 1976 נבחר מיי על ידי שיקגו בולס בבחירה השנייה, אחרי ג'ון לוקאס שנבחר ראשון. בעונתו הראשונה בשיקגו קלע 14.6 נקודות ואסף 6.1 ריבאונדים בממוצע למשחק, ובסיומה נבחר לחמישיית הרוקיז של העונה. בעונה העוקבת המשיך להציג יכולת טובה, עם ממוצעים של 13.4 נקודות ו-6.0 ריבאונדים למשחק, אולם ב-3 העונות הבאות עם הבולס שימש בעיקר כשחקן ספסל, ותרם 8.2 נקודות למשחק בלבד.
לקראת עונת 1981/1982 חתם על חוזה במילווקי באקס. באותה עונה קלע 9.0 נקודות למשחק עבור הבאקס, אשר הודחו בסיבוב הפלייאוף הראשון. בקיץ 1982 שוחר ממילווקי וחתם בדטרויט פיסטונס, במדיה שיחק בתשעה משחקים בלבד בטרם שוחרר.
בין השנים 1983–1988 שיחק בליגת העל האיטלקית עבור הקבוצות ברשה לאונסה, פלקנסטרו טורינו, וירטוס רומא וליברטאס ליבורנו. בסיום עונת 1987/1988 פרש מיי ממשחק, בגיל 34.
הערות שוליים

↑  סטטיסטיקות הקריירה של מיי ב-NBA, באתר basketball-reference.com
↑  הצמדים הנוספים הם מארקס וכריס ג'ונסון, הנרי ומייק ביבי, ודרק ונולאן סמית'.
↑  סטטיסטיקות המכללות של מיי, באתר sports-reference.com
↑  נבחרת ארצות הברית באולימפיאדת 1976, באתר USA Basketball
↑  רשימת הנבחרים בדראפט 1976, באתר basketball-reference.com
| נבחרת ארצות הברית – האלופה האולימפית - מונטריאול (1976) |
| --- | --- | --- |
|  1  •  2  •  3  •  4 פורד •  5 שפרד •  6 דאנטלי •  7 דייוויס •  8 באקנר •  9 גרונפלד •  10 קאר •   11 מיי •  12 ארמסטרונג • 13 לגארדה •  14 האברד • 15 קופצ'אק • מאמן: סמית' |  1  •  2  •  3  •  4 פורד •  5 שפרד •  6 דאנטלי •  7 דייוויס •  8 באקנר •  9 גרונפלד •  10 קאר •   11 מיי •  12 ארמסטרונג • 13 לגארדה •  14 האברד • 15 קופצ'אק • מאמן: סמית' | ארצות הברית |
| --- | --- |
בקרת זהויות :  LCCN: n77016914  VIAF: 60329952   WorldCat (עם VIAF): 60329952
סינוטירנוס

| סינוטירנוס |
| --- | --- |
  ממצאי שלד הסינוטירנוס והשוואה לאדם
תקופה
קרטיקון תחתון 120 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: בעלי אגן דמוי לטאה
תת־סדרה:: תרופודה
משפחה:: פרוצרטוזאוריים
סוג:: סינוטירנוס
שם מדעי
 Sinotyrannus ‏2009

סינוטירנוס (שם מדעי: Sinotyrannus; פירוש השם: "עריץ סיני") הוא סוג של דינוזאור טורף המשויך למשפחת הפרוצרטוזאוריים והיה מאבותיהם של הטירנוזאוריים הגדולים. הוא חי בתחילת הקרטיקון לפני 120 מיליון שנה.
המאובנים של הדינוזאור התגלו בתצורת ג'יופוטאנג שבמחוז ליאונינג בסין. למרות קרבתו לדינוזאורים כמו הדילונג הוא היה גדול בהרבה, באורך 9–10 מטר ונראה כמו טירנוזאורוס קטן. הוא היה היצור הגדול ביותר שנמצא בחפירות.
המאובנים שלו נמצאו ב-2009 בצורה מקוטעת של אגן, עצמות חזה, טפרים וחלק מהלסת והשיניים. ממראם נראה שהוא היה בעל זרועות חזקות יותר מהטירנוזאורוס, אך לסתות חלשות יותר. ייתכן שהייתה לו ציצה מאחורי הראש וייתכן שכוסה בנוצות כמו מינים דומים.
סינומגצרוס

| סינומגצרוס |
| --- | --- |
 Sinomegaceros yabei
תקופה
תחילת-סוף הפליסטוקן
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: מכפילי פרסה
משפחה:: אייליים
סוג:: סינומגצרוס
מינים
 Sinomegaceros yabei  Sinomegaceros pachyosteus  Sinomegaceros flabellatus  Sinomegaceros konwanlinensis  Sinomegaceros tadzhikistanis  Sinomegaceros ordosianus
שם מדעי
 Sinomegaceros

סינומגצרוס (שם מדעי: Sinomegaceros; מילולית: "מגלוצרוס סיני", בהתבסס על השם הישן: "megaceros") הוא סוג נכחד של אייל שחי במשך תקופת הפליסטוקן במזרח אסיה. המאובנים שלו התגלו בסין וביפן ותוארו ב-1933.
אייל זה היה דומה במראהו וגודלו למגלוצרוס מאירופה ומרבית אסיה והוא היה בעל קרניים מסועפות ורחבות מאוד, גבוהות יותר משל אייל קורא ובעלות רוחב דומה, אם כי הוא לא היה קרוב אליו אלא לבני הקבוצה איילי העולם הישן. הוא הגיע לאורך של 2.2 מטרים, לגובה 180 סנטימטרים בכתפיים ולמשקל של 400 קילוגרם, דומה לאייל קנדי.
התיעוד הראשון של האייל התגלה בממצאים בג'ואוקואודיין, לא רחוק מבייג'ינג, בירת סין והם השתייכו למין S. ordosianus. בהמשך התגלו עוד חמישה מינים דומים. מרבית הממצאים כללו גולגולות וקרניים מסועפות ורחבות.
אייל זה היה מהגדולים שבאיילי אסיה הקדומה וייתכן שהוא חי בעדרים וכך התגונן מטורפי הפליסטוקן כמו אריות, זאבים, צבועים קדומים ועוד. עם זאת הוא כנראה נכחד מציד של האדם. האייל נכחד בסביבות 11,000 שנה בערך, בסיום עידן הקרח.
סמינר הקיץ למוזיקה חדשה בדרמשטאדט

פייר בולז
סמינר הקיץ למוזיקה חדשה בדרמשטאדט (בגרמנית: Internationale Ferienkurse für Neue Musik, Darmstadt) החל בשנת 1946 ביוזמתו של ווֹלפגנג שְטֵיינֵקֶה (Wolfgang Steinecke) והתקיים מדי שנה עד 1970 ולאחר זאת מדי שנתיים. הסמינר עוסק בהוראת הלחנה ופרשנות וכולל ביצועי בכורה של יצירות חדשות. אחרי מות שטיינקה, בשנת 1961, עבר ניהול הקורסים לידי ארנסט תומאס (1962-81), פרידריך הומל (1981-94), סולף שאפר (1995-2009) ותומאס שאפר (מ-2009). הודות לקורסים אלה, דרמשטאדט היא כיום מרכז ראשי למוזיקה מודרנית, בעיקר למלחינים גרמנים.
קרלהיינץ שטוקהאוזן
לוצ'אנו בריו
מרצים רבים ידועי-שם הופיעו בדרמשטאדט, בהם תאודור אדורנו, מילטון בביט, לוצ'אנו בריו, פייר בולז, ג'ון קייג', כריסטוף קאסקל, מורטון פלדמן, וולפגנג פורטנר, סברינו גאצלוני, אלואיס הבה, הנס ורנר הנצה, הרמן הייס, רודולף קוליש, אלואיס קונטרסקי, ארנסט קרנק, רנה לייבוביץ, ג'ורג' ליגטי, ברונו מאדרנה, אוליבייה מסייאן, לואיג'י נונו, זיגפריד פאלם, אנרי פוסר, היינץ רהפוס, וולפגנג ריהם, הרמן שרכן, אדוארד שטוירמן, קרלהיינץ שטוקהאוזן, דייוויד טיודור, אדגר וארז, מאוריציו קאגל, פרידריך וילדגאנס ויאניס קסנאקיס (תומאס ושליצר 2001).
בשנות החמישים המאוחרות וראשית שנות השישים של המאה ה-20 הייתה אווירת הקורסים טעונה בחוסר עניין מודגש מצד כמה מחסידיו הקנאים של פייר בולז בכל מוזיקה שלא עלתה בקנה אחת עם השקפותיו המודרניות ללא פשרה - "השיעבוד למפלגה" של "אורתודוקסיית הקליקה" ה"כיתתית", במילים של ד"ר קורט הונולקה, שנכתבו בשנת 1962, במאמץ "לשכנע את הציבור, שהמוזיקה המתקדמת ביותר של ימינו הייתה לא יותר משיגיון שבישלה חבורת קושרים תועת-דרך, שאסרה מלחמה על מוזיקה אמיתית" (בהמר 1987, 43). מצב זה הביא לשימוש בביטוי אסכולת דרמשטאדט (שטבע במקור לואיג'י נונו בשנת 1957 (1975, 30) כדי לתאר את המוזיקה הסריאלית שכתבו אז הוא עצמו ומלחינים אחרים כמו בולז, מאדרנה, שטוקהאוזן, בריו ופוסר כמונח של שינוי לרעה, במשמעות של מוזיקה "מתמטית", מבוססת על כללים.
לקריאה נוספת

Attinello, Paul, Christopher Fox, and Martin Iddon (eds.). 2007. Other Darmstadts. Contemporary Music Review 26, no. 1 [thematic issue].
Boehmer, Konrad. 1987. “The Sanctification of Misapprehension into a Doctrine: Darmstadt Epigones and Xenophobes”. English translation by Sonia Prescod Jokel. Key Notes 24:43–47.
Borio, Gianmario, and Hermann Danuser. 1997. Im Zenit der Moderne. Die Internationalen Ferienkurse für Neue Musik Darmstadt 1946-1966. Geschichte und Dokumentation. 4 vols. Rombach Wissenschaft: Reihe Musicae 2. Freiburg im Breisgau: Rombach. ISBN 3-7930-9138-4
Donin, Nicolas, and Jonathan Goldman. 2005. Souvenirs de Darmstadt: Retour sur la musique contemporaine du dernier demi-siècle Circuit 15, no. 3 [thematic issue].
Döring, Gerd. 2008. "Experimentelle Klangbastler: 44. Internationale Ferienkurse für Neue Musik in Darmstadt". Allgemeine Zeitung (25 July).
Nono, Luigi. 1975. Texte, Studien zu seiner Musik. Edited by J. Stenzl. Zürich and Freiburg im Breisgau: Atlantis.
Thomas, Ernst, and Wilhelm Schlüter. 2001. "Darmstadt". The New Grove Dictionary of Music and Musicians, second edition,eited by Stanley Sadie and John Tyrrell . London: Macmillan Publishers.
סמינר לכמרים

סמינר לכמרים הוא מוסד להשכלה גבוהה המכשיר כהני דת ואנשי כמורה. המושג יכול להתייחס למוסדות כאלה ממסורות דתיות שונות, אך למעשה מתייחס בעיקר למוסדות להכשרת כמרים של הכנסייה הקתולית ושל הכנסיות המזרחיות.
נוצרים פרוטסטנטים משתמשים בדרך כלל במושגים אחרים לתאר את המוסדות בהם נחנכים כמרים וכהני דת. ביהדות, קיים לעיתים שימוש במונח "סמינר" לתיאור מדרשות אשר מכשירות נשים דתיות וחרדיות (ר': מדרשה לנשים, רשת בית יעקב). עם זאת, לעיתים קיים שימוש במונח לתיאור מוסד להכשרת רבנים, ובית המדרש לרבנים באמריקה נקרא באנגלית "The Jewish Theological Seminary of America".
מקור המונח "סמינר" בהקשר זה נובע מן המונח הלטיני "seminarium", אשר משמעותו מנבטה, מתוך תפיסת הסמינר בתור המקום שבו "זרעי" הכמורה העתידית "צומחים".
במסגרת החינוך המוענק למועמד לכמורה בסמינרים, נלמדים יסודות תאולוגיים, פילוסופיים וכן "תאולוגיה כמורתית", כלומר, תורת הנהגת הקהילה והתמיכה בחבריה.